ບັນດາເຈົ້າໜ້າທີ່ ສຫລ ກ່າວວ່າ ຜູ້ຕ້ອງສົງໄສ ໃນເຫດລະເບີດແຕກ ທີ່ລັດເທັນເນສຊີ ຕາຍຢູ່ໃນເຫດການ
ບັນດານັກສືບສວນ ໄດ້ໃຊ້ພັນທຸກຳຫຼື DNA ແລະຫຼັກຖານອື່ນ ເພື່ອເຊື່ອມໂຍງທ້າວວອນເນີ ໃສ່ກັບເຫດລະເບີດແຕກນັ້ນ.
ເຈົ້າໜ້າທີ່ສະຫະລັດ ໄດ້ກ່າວໃນວັນອາທິດວານນີ້ ວ່າ ພວກເຂົາເຈົ້າ ໄດ້ລະບຸໂຕທ້າວແອນໂທນີ ກວິນ ວອນເນີ ອາຍຸ 63 ປີ ເປັນຊາຍຜູ້ທີ່ໄດ້ວາງລະເບີດໃສ່ລົດເຮືອນພັກຜ່ອນຂອງລາວ ໃນຕອນເຊົ້າມືດວັນຄຣິສມັສ ຊຶ່ງລະເບີດທີ່ແຕກຂຶ້ນນັ້ນ ໄດ້ສັ່ນສະເທືອນເຂດທຸລະກິດແຫ່ງນຶ່ງໃນເມືອງແນສວີລ ຂອງລັດເທັນເນສຊີ ທາງພາກໃຕ້ຂອງປະເທດ ທ້າວວອນເນີ ໄດ້ດຳເນີນການຕາມລຳພັງ ຕາມທີ່ບັນດາເຈົ້າໜ້າທີ່ຂອງທາງການໄດ້ກ່າວໄປ ຢູ່ທີ່ກອງປະຊຸມຖະແຫລງຂ່າວໃນເມືອງແນສວີລ ເມື່ອວັນອາທິດວານນີ້ ພວກເຈົ້າໜ້າທີ່ ໄດ້ກ່າວວ່າເຫດຈູງໃຈແມ່ນຍັງ ລະບຸບໍ່ ໄດ້ເທື່ອ ທ່ານດໍໂນລ ຄອກກລັນ ໄອຍະການສະຫະລັດ ປະຈຳເຂດພາກກາງຂອງລັດເທນເນສຊີ ໄດ້ກ່າວຕໍ່ກອງປະຊຸມຖະແຫລງຂ່າວວ່າ “ພວກເຮົາສະຫລຸບໄດ້ວ່າ ບຸກຄົນທີ່ມີຊື່ວ່າ ແອນໂທນີ ວອນເນີ ເປັນຜູ້ວາງລະເບີດ ແລະລາວໄດ້ຢູ່ໃນເຫດການເມື່ອລະເບີດແຕກ ແລະອັນນັ້ນໄດ້ເຮັດໃຫ້ລາວເສຍຊີວິດໄປໃນເຫດ ລະເບີດ ” ບັນດານັກສືບສວນ ໄດ້ໃຊ້ພັນທຸກຳຫຼື DNA ແລະຫຼັກຖານອື່ນເພື່ອເຊື່ອມໂຍງທ້າວວອນເນີ ໃສ່ກັບເຫດລະເບີດແຕກນັ້ນ ພວກເຂົາເຈົ້າໄດ້ຄົ້ນເຮືອນຂອງທ້າວວອນເນີ ໃນວັນເສົາຜານມາ ຢູ່ໃນຊານເມືອງ ແອນຕີໂອຈ໌ ຕັ້ງຢູ່ຫ່າງໄປຈາກຈຸດລະເບີດແຕກ ປະມານ 18 ກິໂລແມັດ ຊຶ່ງເປັນຄຸ້ມທີ່ເຕັມໄປດ້ວຍຮ້ານກິນດື່ມເສບດົນຕີພື້ນເມືອງ ແລະຮ້ານອາຫານທັງຫຼາຍ ພວກຄົນບ້ານໃກ້ເຮືອນຄຽງທ້າວວອນເນີ ຈຳນວນນຶ່ງ ໄດ້ກ່າວວ່າ ພວກເຂົາໄດ້ເຫັນຍານພາຫະນະທີ່ໃຊ້ເປັນເຮືອນພັກສີອ່ອນໆຄັນນຶ່ງຄືກັນກັບຄັນທີ່ໄດ້ລະເບີດ ຂຶ້ນ ໃນວັນສຸກຜ່ານມາ ຈອດຢູ່ເດີ່ນຫຍ້າຫລັງບ້ານຂອງເຮືອນແຝດ ເມື່ອສອງສາມເດືອນຜ່ານມາ ທາງການໄດ້ກ່າວວ່າ ພວກເພິ່ນຍັງຕິດຕາມເບິ່ງຂໍ້ມູນອື່ນໆຫຼາຍຢ່າງທີ່ໄດ້ໃຫ້ມານັ້ນ ແລະກໍບໍ່ສາມາດສະຫລຸບຫຍັງໄດ້ ກ່ຽວກັບວ່າ ເຫດລະເບີດແຕກນັ້ນເກີດຂຶ້ນແນວໃດ ປະຫວັດຂອງທາງການສະແດງໃຫ້ເຫັນວ່າ ທ້າວວອນເນີ ໄດ້ມີປະສົບການດ້ານອີເລັກໂທຣນິກ ແລະອີງຕາມລາຍງານແລ້ວ ໄດ້ເຮັດວຽກໃນຕຳແໜ່ງ ເທັກໂນໂລຈີດ້ານຂໍ້ມູນ ຫຼື IT ບັນດານັກສືບສວນ ບໍ່ຮູ້ຈັກວ່າ ຍ້ອນຫຍັງ ທ້າວວອນເນີ ເລືອກເອົາເມືອງແນສວີລ ສຳລັບສິ່ງທີ່ພວກເຂົາເຈົ້າ ອະທິບາຍວ່າ “ການກະທຳທີ່ຈົງໃຈ” ແລະ “ການວາງລະເບີດທີ່ໄຕ່ຕອງ ” ທິດສະດີອັນນຶ່ງ ກໍແມ່ນວ່າ ຕຶກອາຄານສື່ສານຂອງບໍລິສັດ ເອທີແອນທີ (AT&T) ໄດ້ຕົກເປັນເປົ້າໝາຍ ຍ້ອນວ່າຍານພາຫະນະເຮືອນພັກຜ່ອນນັ້ນ ໄດ້ຈອດຢູ່ໃກ້ຕຶກອາຄານ ເມື່ອລະເບີດແຕກ ການສື່ສານໄດ້ຮັບຜົນກະທົບໃນຫຼາຍລັດ ຍ້ອນຜົນຂອງການລະເບີດດັ່ງກ່າວ ເຖິງຢ່າງໃດກໍຕາມການບໍລິການດ້ານການສື່ສານ ກໍໄດ້ກັບຄືນມາ ໃນຕອນບ່າຍຂອງວັນອາທິດວານນີ້